Hapet thirrje për pjesëmarrje në Programin Erasmus+ KA171 BIP “Solar Energy for Buildings: From Components to Cities” (2–6 nëntor 2026, Francë)
Ju informojmë se Universiteti Savoie Mont Blanc (USMB, Francë) ka hapur thirrjen për aplikime për studentë në kuadër të Programit Erasmus+ KA171 dhe BIP (Blended Intensive Programme) me temë “Solar Energy for Buildings: From Components to Cities”, i cili do të zhvillohet në Saint-Gervais, Francë, nga data 2 deri më 6 nëntor 2026, i kombinuar me sesione online gjatë periudhës 9–14 nëntor 2026. 
Programi fokusohet në temat e energjisë diellore, materialeve për energjinë, sistemeve fotovoltaike dhe termike, fizikës së ndërtesave dhe zhvillimit urban të qëndrueshëm. Ai u drejtohet studentëve të ciklit master dhe doktorantëve, të cilët disponojnë njohuri bazë në inxhinieri ose shkenca fizike dhe zotërojnë gjuhën angleze në nivel minimal B2. 
[bookmark: _GoBack]Në kuadër të marrëveshjes Erasmus+ KA171, studentët e përzgjedhur mund të përfitojnë një bursë prej 862 euro, e cila përfshin:
· mbështetje për qëndrimin në vlerën 79 euro/ditë për 7 ditë;
· grant udhëtimi në vlerën 309 euro. 
Shpenzimet për akomodimin, ushqimin, vizën dhe udhëtimin do të mbulohen fillimisht nga vetë studentët. Organizatorët kanë negociuar një paketë akomodimi dhe ushqimi në Saint-Gervais me kosto rreth 350 euro. 
Studentët e interesuar duhet të dërgojnë, brenda datës 21 gusht 2026, të dhënat dhe dokumentet e mëposhtme në adresën elektronike tkita@unkorce.edu.al:  
· Emër/mbiemër; 
· Datën e lindjes; 
· Nivelin, vitin dhe programin e studimeve;
· CV;
· Letër motivimi. 
Për çdo informacion shtesë mbi programin, ju lutem na shkruani në tkita@unkorce.edu.al. 
Ju mirëpresim!


